Werkers ernstig beseer in ontploffingTwee werkers is ernstig beseer toe ŉ transformator ontplof het. (Foto: Netcare 911) Twee werkers het Donderdag ernstige brandwonde opgedoen toe ŉ transformator ontplof het. Die twee was glo besig met herstelwerk aan die stroombrekers van die transformator by die Soshanguve-stadion in Buitekantstraat noord van Pretoria. Netcare 911 sê in ŉ verklaring dat een van die werkers, ŉ vrou, voldikte (derdegraadse) brandwonde oor sowat 65% van haar lyf opgedoen het, en die ander werker, ŉ man, 45%. Shawn Herbst, woordvoerder vir Netcare 911, sê die man en vrou het met nooddienswerkers se aankoms op die toneel bewusteloos op die grond gelê. Albei was in ŉ kritieke toestand en is van gevorderde lewensondersteuning voorsien voordat die vrou met ŉ Netcare 911-helikopter na ŉ hospitaal geneem is. Die man is deur provinsiale nooddienswerkers na ŉ hospitaal geneem. Geen verdere besonderhede is in dié stadium beskikbaar nie.